Sneglatte veje er i stor stil lig med glatføreuheld, og Nordjyllands Politi kan da også berette om to af slagsen natten til tirsdag. - Men de har heldigvis ikke været alvorlige og her til morgen ser det ud til at folk kører pænt og afpasser farten til forholdene, siger vagtchef ved Nordjyllands Politi Karsten Højrup Kristensen, som har trafikoverblikket over limfjordsforbindelserne ved Aalborg. Og selvom der er blevet ryddet og saltet natten igennem kan der altså også være meget glat, når I skal ud på vejene. Der er nemlig stadig risiko for snebyger i det østlige Vendsyssel og Himmerland i løbet af morgenen og formiddagen. I løbet af dagen stiger temperaturen. Men termometeret standser omkring frysepunktet så der er ingen mulighed for at slippe helt af med sneen. Specielt ikke set i lyset af at der også onsdag bliver risiko for snebyger over Nordjylland.

Opsummering:
Landsdelen har fået endnu et drys sne natten til tirsdag, men bilisterne tager det flot.